Lietuvos Respublikos Vyriausybė

nutarimas

DĖL LIETUVOS RESPUBLIKOS KLIMATO KAITOS VALDYMO FINANSINIŲ INSTRUMENTŲ ĮSTATYMO NR. XI-329 10 STRAIPSNIO PAKEITIMO ĮSTATYMO PROJEKTO NR. XIIIP-499

2017 m. liepos 26 Nr. 617

Vilnius

Vadovaudamasi Lietuvos Respublikos Seimo statuto 138 straipsnio 3 dalimi ir atsižvelgdama į Lietuvos Respublikos Seimo valdybos 2017 m. balandžio 12 d. sprendimo Nr. SV-S-194 „Dėl įstatymų projektų išvadų“ 1.6 papunktį, Lietuvos Respublikos Vyriausybė nutaria:

Pasiūlyti Lietuvos Respublikos Seimui Lietuvos Respublikos klimato kaitos valdymo finansinių instrumentų įstatymo Nr. XI-329 10 straipsnio pakeitimo įstatymo projekto Nr. XIIIP-499 nesvarstyti dėl toliau nurodytos priežasties.

Pagal Lietuvos Respublikos Konstitucinio Teismo suformuluotą doktriną dėl Lietuvos Respublikos Konstitucijos 131 straipsnio 2 dalies taikymo (Lietuvos Respublikos Konstitucinio Teismo 2002 m. sausio 14 d. ir 2002 m. liepos 11 d. nutarimai) galiojanti Lietuvos Respublikos klimato kaitos valdymo finansinių instrumentų įstatymo Nr. XI-329 (toliau – Įstatymas) redakcija riboja Lietuvos Respublikos Vyriausybės ir Lietuvos Respublikos Seimo įgaliojimus planuoti ir įtvirtinti atitinkamų metų valstybės biudžetą. Atsižvelgiant į Lietuvos Respublikos Konstitucinio Teismo doktriną, Lietuvos Respublikos aplinkos ministerija parengs Įstatymo pakeitimo projektą, o Lietuvos Respublikos Vyriausybė jį teiks Lietuvos Respublikos Seimui. Rengiamame Įstatymo pakeitimo projekte ketinama atsisakyti Įstatymo 10 straipsnio 3 dalies 1 ir 2 punktuose nustatyto Klimato kaitos specialiosios programos (toliau – Programa) lėšų panaudojimo pagal konkrečias proporcijas: ne mažiau kaip 40 procentų visų Programos lėšų turi būti skiriama energijos vartojimo ir gamybos efektyvumo didinimo projektams ir ne mažiau kaip 40 procentų Programos lėšų – atsinaujinančių energijos išteklių panaudojimui skatinti, aplinkai palankioms technologijoms diegti. Panaikinant Įstatymo 10 straipsnio 3 dalies 1 ir 2 punktuose nustatytas Programos lėšų panaudojimo proporcijas, taip pat bus pripažintas netekusiu galios Įstatymo 10 straipsnio 4 dalies 4 punktas, kuriuo vadovaujantis Lietuvos Respublikos Vyriausybė, esant motyvuotam Lietuvos Respublikos Vyriausybės įgaliotos institucijos (Lietuvos Respublikos aplinkos ministerijos) siūlymui, gali nustatyti kitas, nei Įstatymo 10 straipsnio 3 dalies 1 ir 2 punktuose numatytos, proporcijas.

Ministras Pirmininkas	Saulius Skvernelis

Aplinkos ministras	Kęstutis Navickas